愛德華八世

愛德華八世，全名愛德華·亞厘畢·基斯頓·佐治·安德魯·博德·大衛，係英國同英屬海外各自治領嘅國王同埋印度皇帝，1936年1月20號繼位，同年12月11號退位，做咗唔夠一年。愛德華係唯一一個自願退位嘅英國君主。

1937年佢被封為溫莎公爵。

名號 
愛德華八世嘅全名愛德華‧阿爾拔‧基斯旬‧佐治‧安德魯‧博德‧大衛，包含阿爺愛德華七世、阿公基斯頓九世、老頭嘅名同埋英格蘭、蘇格蘭、愛爾蘭、威爾斯嘅守護聖者名。

繼位前，佢係羅撒西公爵、康和公爵及威爾斯親王殿下。

在位期間，佢嘅全稱係聯合王國國王、英屬海外各自治領土國王同埋印度皇帝。

退位後佢畀細佬佐治六世封為溫莎公爵。

早年生活 
愛德華生於舒梨郡里士滿嘅帕拉底歐式白色木屋。佢老頭係約克公爵佐治王子，係愛德華七世僅存嘅仔。佢阿媽係約克公爵夫人。作為維多利亞女王嘅長曾孫，一出世愛德華就係約克 愛德華王子殿下。佢嘅屋企人叫佢全名最後一個字「大衛」。

威爾斯親王 
1910年5月6號佢阿爸繼位，佢自動成為康沃爾公爵、羅撒西公爵、卡利克伯爵、仁弗魯男爵、蘇格蘭外島勛爵同埋蘇格蘭嘅大管家。1910年6月2號佢又被封為威爾斯親王同埋賈斯特伯爵。喺威爾士政治家大衛‧萊特‧佐治嘅主張下，1911年受封儀式喺加納封堡正式舉行。嗰次係中世紀以來首次真正喺威爾斯舉行嘅名銜受封儀式。

軍旅生活 
第一次世界大戰期間，愛德華一到服役年齡最低要求，隨即話有興趣參軍。佢獲批准入伍，同英國護衛隊一齊服役。雖然愛德華話願意上前線做嘢，但英國政府唔畀，怕王位繼承人受傷。即使係噉，愛德華見識過戰壕戰嘅可怕，又盡佢所能探望前線。雖然佢嘅角色非常有限，但就令佢受到士兵嘅愛戴。

愛情生活 
1928年，佐治五世畀咗愛德華鄰近伯克郡桑寧代爾嘅Fort Belvedere作為住宅。此後愛德華開始同一啲已婚女子發生戀情，包括弗麗達‧達德利‧沃德、佛奈斯侯爵夫人及華里絲‧辛普森。辛普森夫人結過兩次婚，當時重有老公恩尼斯特‧辛普森。

愛德華同辛普森夫人嘅關係令佢同阿爸佐治五世關係惡化。愛德華嘅父母都唔接受辛普森夫人，佢細佬阿爾拔王子極力慫恿愛德華另覓佳配，最有影響力嘅英國國教教會亦表示反對，但愛德華同辛普森夫人嘅關係始終不變。

繼位 
1936年1月20號佢父王佐治五世駕崩，愛德華繼任英國國王，成為愛德華八世。

退位 

1936年11月16號，愛德華同首相史丹尼‧鮑德溫喺Fort Belvedere見面，講出佢想同辛普森夫人結婚嘅諗法。當時首相畀愛德華三個選擇︰

取消結婚嘅諗法
 迎娶辛普森，違抗首相意願
 退位

最後佢喺1936年12月10號簽署退位信，12月11號英國國會批准，愛德華八世正式退位，由佢細佬阿爾拔王子繼承，是為佐治六世。

溫莎公爵 
1937年3月8號佐治六世為佢阿哥、前國王創立咗一個名銜──溫莎公爵。

同年6月3號溫莎公爵同華里絲‧辛普森喺法國舉行私人婚禮，英國王室成員一個都冇現身。婚禮剩低嘅一塊蛋糕喺1998年2月一個拍賣會度以29900美元成交，係至今最貴嘅蛋糕。

1937年，溫莎公爵伉儷去到德國做納粹首領阿道夫‧希特拉嘅私人訪客。其後佢哋去法國定居。1940年8月18號，溫莎公爵俾英國政府派到巴哈馬出任殖民地總督，直至1945年7月28號。

近年來，美國聯邦調查局解密嘅資料顯示，二戰前同埋期間，溫莎公爵伉儷都贊同法西斯主義。喺二戰之後亦都發表過類似言論。英國同德國開戰前四個月，佢直頭叫英國人唔好反抗。

溫莎公爵伉儷冇仔女。溫莎公爵1972年因喉癌死喺巴黎，終年77。

名譽博士 
 香港大學名譽法學博士

太子道

溫莎公爵自傳A King's Story
 公爵夫人的書The Heart has its Reasons

英國君主
牛津大學舊生
香港大學名譽博士